Ir-Regolament tal-Kummissjoni (KE) Nru 1075/2003
tat-23 ta’ Ġunju 2003
li jiffissa l-ko-effiċjenti ta’ kalkolu li għandhom jintużaw biex jiġi kkalkolat il-prezz tas-suq tal-Komunità għall-karkassi tal-majjal għas-sena tas-suq 2003/2004
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KEE) Nru. 2759/75 tad-29 ta’ Ottubru 1975 dwar l-organizzazzjoni komuni tas-suq tal-laħam tal-majjal [1], kif l-aħħar emendat bir-Regolament (KE) Nru. 1365/2000 [2], u b’mod partikolari l-Artikolu 4(6) tiegħu,
Billi:
(1) Il-prezz tas-suq tal-Komunità għall-karkassi tal-majjal, kif imniżżla fl-Artikolu 4(2) tar-Regolament Nru. 2759/75, għandu jiġi stabbiliti billi jiġu kkalkolati l-prezzijiet reġistrati f’kull Stat Membru b’ko-effiċjenti li jirriflettu d-daqs relattiv tal-merħla tal-majjali f’kull Stat Membru.
(2) Dawn il-ko-effiċjenti għandhom jiġu ddeterminati fuq n-numru ta’ majjali mgħodda fil-bidu ta’ Diċembru ta’ kull sena skond id-Direttiva tal-Kunsill 93/23/KEE ta’ l-1 ta’ Ġunju 1993 dwar stħarriġ ta’ statistiċi li għandu jitwettaq fuq il-produzzjoni tal-majjali [3], kif l-aħħar emendata bid-Direttiva 97/77/EC [4].
(3) Fuq il-bażi tar-riżultati taċ-ċensiment ta’ Diċembru 2002, il-ko-effiċjenti ta’ kalkolu ġodda għandhom jiġu stabbiliti għas-sena tas-suq 2003/04 u r-Regolament tal-Kummissjoni (KE) Nru. 903/2002 għandu jiġi mħassar [5].
(4) Il-miżuri provvduti f’dan ir-Regolament huma skond l-opinjoni tal-Kumitat ta’ Ġestjoni għal-Laħam tal-Majjal,
ADOTTAT DAN IR-REGOLAMENT:
Artikolu 1
Il-ko-effiċjenti ta’ kalkolu mniżżla fl-Artikolu 4(2) tar-Regolament (KEE) Nru. 2759/75 għandhom ikunu kif speċifikati fl-Annes mar-Regolament preżenti.
Artikolu 2
Ir-Regolament (KE) Nru. 903/2002 huwa hawnhekk imħassar.
Artikolu 3
Dan ir-Regolament għandu jidħol fis-seħħ fil-ġurnata ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mill-1 ta’ Lulju 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta’ Ġunju 2003.